Tien persone in Mosambiek onthoofMosambiekse vlag (Foto: Pixabay) Tien persone, insluitend kinders, is die afgelope naweek in ‘n dorpie in die noorde van Mosambiek onthoof, vermoedelik deur Moslems. Die polisie in Mosambiek sal na verwagting meer inligting tydens ‘n perskonferensie bekend maak ná die voorval in Monjane, ‘n klein dorpie wat gereed maak om die land se nuwe vervaardiger van natuurlike gasse te wees in die Cabo Delgado-provinsie, het AFP berig. Die dorpie is naby Palma geleë. “Ons het van die tragedie te hore gekom,” het David Machimbuko, administrateur van Palma, gesê. ‘n Plaaslike inwoner het die aanval op Islamiete blameer. Mosambiek se openbare uitsaaier het ook die aanval bevestig en gesê “10 persone is onthoof” in die Palma-gebied. Een van die slagoffers was die leier van Monjane, aldus een van die plaaslike inwoners. Die aanvallers het glo die leier geteiken, omdat hy inligting aan die polisie verskaf het oor die ligging van die gewapende groep, Al Shabaab. Islamiete het sedert Oktober verskeie aanvalle geloods in Cabo Delgado. Al Shabaab was vermoedelik aanspreeklik vir ‘n dodelike aanval in Oktober verlede jaar op ‘n polisiestasie en weermagbasis in Mocimboa da Praia. Twee polisiebeamptes en 14 aanvallers is dood. In die daaropvolgende paar weke is minstens 300 Moslems in hegtenis geneem en verskeie moskees is gedwing om te sluit.